
Tunnitasu tariifi kooskõlastamine Narva Jäähalli hokiväljaku kasutusse andmisel (MTÜ HC Meteor)
1. Asjaolud ja menetluse käik
Narva Linnavalitsuse Kultuuriosakonnale on esitatud MTÜ HC Meteor taotlus Narva Jäähalli hokiväljaku ja riietusruumi soodustingimustel kasutusse andmiseks hooajal 2022/2023 treeningute korraldamiseks. Kasutusse antavate ruumide kasutamise tunnitasu on kehtestatud Narva Linnavalitsuse 07.12.2022. a korraldusega nr 897-k ning moodustab 114,00 eurot.
MTÜ HC Meteor taotlust vaadati läbi Narva Linnavalitsuse linnavarakomisjoni 31.01.2023. a koosolekul, protokoll nr 3.2-6/3-2023. Komisjon otsustas soovitada Narva Linnavalitsuse Kultuuriosakonnale võrdse kohtlemise põhimõttest lähtudes lubada kuni 30.06.2023 tasuta kasutada hokitreeninguteks Narva Jäähalli hokiväljakut ja riietusruumi.
2. Õiguslikud alused
2.1 Vastavalt kohaliku omavalitsuse korralduse seaduse § 30 lõike 1 punktile 2 lahendab ja korraldab valla- või linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2 Narva Linnavolikogu 17.03.2005. a määruse nr 14 ”Linnavara kasutusse andmise kord” § 2 lõike 2 kohaselt kooskõlastab linnavara kasutusse andja tunnitasu tariifid linnavalitsusega juhul, kui vara antakse kasutusse tunnitasu alusel.
3. Otsus

Kooskõlastada Narva Jäähalli hokiväljaku ja riietusruumi kasutamise tunnitasu tariif 0,00 eurot tähtajaga kuni 30.06.2023 kasutusse andmisel MTÜle HC Meteor (registrikood 80565176) treeningute korraldamiseks Narva Paemurru Spordikooli juhtkonnaga kooskõlastatud ajakava alusel.
4. Rakendussätted
4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

